Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр.124/15), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Д.А. од Гостивар поднесена против Решението на Министерство за образование и наука, по предметот Барање за пристап до информации од јавен карактер, на 27.06.2025 година го донесе следното:

**Р Е Ш Е Н И Е**

1. Жалбата изјавена од Д.А. од Гостивар, поднесена против Министерство за образование и наука, заведена во Агенцијата со бр.08-252 на 26.05.2025 година, по предметот Барање за пристап до информации од јавен карактер, **СЕ ОДБИВА како неоснована.**
2. **Решението на Имателот на информации бр.14-7607/1 од 29.05.2025 година СЕ ПОТВРДУВА**.

**О Б Р А З Л О Ж Е Н И Е**

Д.А. од Гостивар, како што е наведено во Жалбата по електронски пат на 02.05.2025 година, поднел Барање за пристап до информации од јавен карактер до Министерство за образование и наука, со кое побарал по е-маил да му се достави електронски запис од следната информација:

„Поднесувам барање за пристап до извештајот или записникот на комисијата формирана од Министерство за образование и наука, поврзан со мојата писмена изјава/пријава за злоупотреба при процес на акредитација на Факултетот за здраствени науки-смер физиотерапија, при Универзитетот на Југоисточна Европа-Тетово.

Според моите информации, предметот се наоѓа во Секторот за високо образование. Бидејќи не го поседувам бројот на предметот, ве молам истиот да го идентификувате преку моите лични податоци и да ми овозможите пристап до релевантните информации-како што се записникот, одлуката или службената констатација од комисијата.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-252 на 26.05.2025 година.

Агенцијата со електронски допис бр.08-252 од 26.05.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 29.05.2025 година до Агенцијата по електронски пат се произнесе, при што истакна: „ве известувам дека Министерството го одговори барање на барателот Денис Алију, со задоцнување, поради отсуство на лицето кое е задолжено за оваа проблематика.” Во прилог го достави Решението со бр.14-7607/1 од 29.05.2025година со кое Барањето на Барателот се прифаќа, заведен во Агенцијата со бр.08-252.

Имателот на информации во Решението наведува дека: „...изврши увид на високообразовната установа Факултет за здраствени науки-смер физиотерапија, при Универзитетот на Југоисточна Европа-Тетово и утврди дека наводите во вашата пријава се издржани... Со оглед дека извештајот од извршениот надзор се однесува и на други студиски програми и останати услови за кои постапката е сеуште во тек, Министерството за образование и наука не може да Ви ги достави.”

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган.**

Постапувајќи по Решението наАгенцијата за заштита на правото на слободен пристап до информациите од јавен карактер со бр.08-252 од 03.06.2025 година**,** Имателот на информации донел Решение со бр.03-7607/4 од 11.06.2025 година. Во Решението наведува дека Барањето делумно се одбива при што истакна „...со обезбедувањето на пристап до бараните информации би се сторила сериозна повреда на интересот заштитен со исклучоците од член 6 став 1 од Законот за слободен пристап до информации од јавен карактер...” Имателот на информации спровел Тест на штетност согласно Законот за слободен пристап до информации од јавен карактер, со кој направил проценка на интересите, околностите и последиците доставен во прилог со бр.03-7607/3 од 09.06.2025 година, каде што наведува „...на барателот на информациите му се дозволува ограничен пристап до информациите за кои имателот на истите оценил врз основа на закон и Конвенцијата за пристап до јавни документи дека не е во јавен интерес истите да бидат објавени...податоците со чие објавување би се откриле информации, докази, податоци и други релевантни факти за текот на управната постапка би нанеле значителна штета на истата, со што би се нарушил јавниот интерес за сметка на поединечен и личен интерес за увид во предметниот извештај. Исто така извештајот содржи податоци за лица кои се дел од постапката и нивното откривање би било спротивно на закон. Оттаму се дозволува делумен пристап до информациите од извештајот...” Исто така, во прилог е и Извештајот од Комисијата за исполнетоста на условите за изведување на високообразовна дејност на високообразовната установа Факултет за здраствени науки при Универзитет на Југоисточна Европа-Тетово која изведува високообразовна дејност од областа на медицински и здраствени науки со бр.18-7087/4 од 08.11.2024 година, кој што Ивештај е доставен до барателот на информацијата.

Имателот на информации со електронски запис на 11.06.2025 година ги доставил Решението, тестот на штетност и Извештајот до Барателот на информации.

Незадоволен од наведеното Решение, Барателот на информации достави електронски запис во кој што наведува „...не сум здоволен од одговорот на МОН, така што стојам на наводите од жалбата барам да ми се достави текстот: кои прекршоци се констатирани од МОН со одземени Лични податоци (кој упорно одбиваат да го дават од МОН) а таму се моите лични податоци злоупотребени и тоа го барам да ми се достави од МОН како пријавител на случајот...“ Електронскиот запис е заведен во Агенцијата со бр. 08-252 на 12.06.2025 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението** со бр.14-7607/1 од 29.05.2025година **на Имателот на информации го потврди**, поради следното:

По разгледувањето на Жалбата, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил во целост согласно одредбите на Законот за слободен пристап до информации од јавен карактер, со тоа што донел правилно и засновано Решение со кое го одбива Барањето на Барателот.

Агенцијата му укажува на Барателот на информации дека му е овозможен делумен пристап до бараната информација, а согласно спроведениот тест на штетност бараните податоци претставуваат личен интерс, поради што Имателот на информации правилно делумно го одбил пристапот согласно член 6 став 1 алинеја 2 од Законот за слободен пристап до информации од јавен карактер, по спроведување на задолжителниот тест на штетност согласно член 3 алинеја 6 од истиот Закон, со објаснување дека со давањето на бараната информации ќе има штетни последици врз интересот кој се заштитува наведувајќи дека...податоците со чие објавување би се откриле информации, докази, податоци и други релевантни факти за текот на управната постапка би нанеле значителна штета на истата, со што би се нарушил јавниот интерес за сметка на поединечен и личен интерес за увид во предметниот извештај...

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor,**

**Blerim Iseni**

Доставено до:

- архива на Агенцијата

- жалителот/барател на информацијата

- имател на информацијата